På mange måder er amerikanerne helt fremme, hvad angår mad - både på godt og ondt. Men en ting er tilsyneladende gået den brede befolkning helt forbi.

Nemlig pålægschokolade. Det er ellers lidt pudsigt, når man nu tænker på, hvad der ellers kommer fra 'mulighedernes land' af skøre påfund - så som pizzaen med cheeseburgere i skorpen.

Det fremgår af denne artikel fra Huffington Post, hvor det lyder: 'enkelte ostelignende skiver af chokolade er nu en ting'. Her henviser de dog først til et japansk produkt, der minder om den såkaldte 'toast-ost'. Derefter nævner de også den danske version af pålægschokoladen, som flere generationer af danskere har nydt godt af.

Der er både folk, som jubler over det 'nye' påfund, men flere stiller spørgsmålstegn ved det.

»Er det ægte chokolade eller 'noget' med chokoladesmag?« spørger en kvinde om på Huffington Posts Facebook-opslag.

Andre skriver, at de bare holder sig til det lige så populære morgenmadspålæg - Nutella. Der er dog mange europæere, som skriver, at chokoladepålæg som sådan ikke er nyt. Eksempelvis har man kunnet købe Galle & Jessens chokoladepålæg siden 1933.

Forneden ses den japanske pålægschokolade.